Ole Stavad (S), 2000-02-29:
Jeg vil gerne takke for en overvejende positiv indgang til det her, også fordi jeg håber, at Folketinget vil anse det for forsvarligt, at lovforslaget her er vedtaget senest, når vi når frem til den 23. marts 2000.
Det hænger lidt sammen med den dom, der er faldet ved landsretten, som hr. Kim Behnke var inde på.
Hvis det er sådan, at dommen ikke ankes, vil konsekvensen være, at man så skal til at regulere tilbage for de pågældende virksomheder, og da det efter 6. momsdirektiv er sådan, at vi er forpligtede til, at de pågældende virksomheder er omfattet af momsloven, ja, så skal vi have dem ind i momssystemet én gang til.
Derfor håber jeg af hensyn til de pågældende virksomheder, at det skønnes forsvarligt - det håber jeg Folketinget gør - at vi så kan klare det her inden for den lille måned, der er fra nu af.
Hr. Kim Behnke havde nogle bemærkninger omkring anke.
Dér vil jeg sige, at det overlader jeg faktisk - efter at have fastlagt nogle ganske klare principper, som jeg tidligere har oplyst Folketingets Skatteudvalg om - til en nøgtern vurdering. Normalt ser jeg ikke de sager, der ankes, på mit bord, men det er stadig væk kun en håndfuld eller deromkring, der ankes fra Skatteministeriets side.
Det er typisk sager, der er ganske principielle, der ankes, og derfor er det ikke sådan, at der er sket nogen stor udvikling fra den ministerindblanding, der var tilbage i hr. Anders Fogh Rasmussens tid, hvor han havde et princip om, at man ikke måtte anke.
Så kunne der være noget, der var så åbenbart problematisk, hvis ikke det blev anket, at det alligevel skete. Så der er ikke sket nogle store skift dér, men jeg tror, at der kan være konkrete situationer, hvor det faktisk tjener retssikkerheden - og der er da klare regler om det her og en retstilstand, som ikke er omtvistet - at der er sager, der ankes.
Det vurderes i øjeblikket, ikke kun i Skatteministeriet, men også i det ekspertudvalg, vi har, når der er EU-retlige ting involveret i det, og det vil som sædvanlig blive behandlet på helt saglig vis.
Men jeg håber som sagt, at vi kan klare lovforslaget inden for de tidsrammer, som jeg har nævnt her.
Så har hr. Brian Mikkelsen og andre ordførere, også hr. Klaus Kjær,
nævnt spørgsmålet om en eventuel konkurrenceforvridning.
Jeg vil sige, at jeg da er principielt enig i, at udbydere af den samme vare bør underlægges den samme behandling.
Nu er der jo den forskel
her, at hvis man driver sin forretning med henblik på en fortjeneste, så skal det være momspligtigt, hvorimod hvis der eksempelvis er en kommune, der driver en svømmehal, eller hvad ved jeg, så har vi efter 6. momsdirektiv ikke lov til at momse. Så hvis det er sådan, at vi skal ind og ændre på det, så skal vi have ændret 6. momsdirektiv, og dér vil jeg da godt også i forbindelse med udvalgsarbejdet have en rådgivning fra partierne her i Folketinget om, om vi i forhold til det fremtidige arbejde med ændringer og justeringer i 6. momsdirektiv skal arbejde for en sådan ændring.
Jeg tror, vi skal tænke os meget grundigt om, for det ville jo ikke mindst betyde, at de mange, mange selvejende institutioner og det, der drives af vore mange foreninger, som, hvad der er mere typisk, end når det er kommunen, der driver det, får et kommunalt tilskud, så også ville komme ind under - sådan tror jeg mange ville opleve det - komplicerede momsregler.
kun det, der er kommunalt, for det gør ikke så meget, de har folk til det, men så kommer også en stor del af det frivillige foreningsliv og dem, der står for driften af vore mange selvejende institutioner, i betydelig udstrækning ind under det her.
Men som sagt, den rådgivning og de gode råd, jeg får fra Folketingets partier her, vil bestemt gøre indtryk på mig.
Min egen umiddelbare reaktion var sådan set, at så måtte vi arbejde for at ændre det, men efter at jeg har fået, om jeg så må sige, hele puslespillet lagt i forhold til, hvad det er, vi diskuterer her, så er jeg nu nok blevet mere i tvivl om, om det er det, vi skal arbejde for, og også, om det er det, partierne mener.
Hr. Brian Mikkelsen sagde, at der ville komme en række spørgsmål.
Jeg synes, det vil være nyttigt, hvis vi kan få alle de her ting afklaret.
Jeg vil opfordre til, at spørgsmålene fremsendes så hurtigt som muligt, og vi vil selvfølgelig gøre os umage for også at besvare dem så hurtigt som overhovedet muligt.
Og med de bemærkninger skal jeg endnu engang takke for en venlig modtagelse af forslaget.